1. Il-bidu ta' sena ġdida oħra huwa magħna. Ħafna drabi numru ta' bnedmin tikber fihom it-tama li sena ser tkun differenti jew aqwa minn ta' qabilha. Hemm min, sfortunatament jemmen fin-numri jew f'xi indikazzjoni superstizzjuża oħra u jaħseb li ż-żewġ huwa aħjar mill-fard. Però d-dinja m'hix illużjoni jew ħaġa moħġaġa, iżda realtà. Reċentement iltqajt ma' ministru ta' pajjiż barrani u d-diskors ġie fuq kif ċerti persuni fil-politika jispiċċaw jaħsbu li hija biss ix-xorti jew xi stilla partikolari li tmexxi 'l-karriera' 'l fuq jew l-isfel. Persuni li jispiċċaw jaqtgħu ruħhom tant mid-dinja li jispiċċaw jemmnu li xejn ma jiddependi minn ħidmet il-bniedem u kollox huwa jew prestabbilit jew determinat u allura kollox barra l-kontroll tagħhom. 2. Ma naqbilx. Il-politiku huwa dak li hu minn dak li għandu f'qalbu u minn dak li jipprova jwettaq. 'Il-karriera' ma hija xejn ħlief apprezzament finali ta' snin f'din l-attività. Il-bqija kollox jiddependi minn kif u b'liema mod wieħed jaffronta l-problemi tal-ħajja. Il-politiku għandu f'idejh is-saħħa tal-poter ta' l-Istat mhux għalih innifsu iżda għall-oħrajn. Irid iħares lejn il-futur billi jaħseb, jirrifletti u jġib in-nies li jipparteċipaw fi strateġija u fi triq lejn dak li jkun qed jikkalkula li ġej għalina bħala poplu. Ovvjament ir-riżultat jikber iktar ma kemm hemm preparazzjoni, formazzjoni, kultura u determinazzjoni fil-politiku nnifsu. 3. Forsi l-iżball li wieħed jaqa' fih ġej mill-ħsieb li hemm xi abbiltà f'xi ħadd li tippermettilu jipprevedi r-riżultat ta' dak li jkun qeigħed iwettaq dak il-ħin. L-iktar li jinqabdu huma proprju dawk li moħħhom sempliċement biex jidhru għax jibdew jilludu rwieħhom f'livelli ogħla. Mentri l-verità hija li l-bniedem irid jistinka u jaħdem billi jiżra' t-tajjeb kull jum u jagħraf li mhux neċessarjament jaħsad huwa iżda li japprezza li xorta waħda ser ikun hemm il-frott fil-futur. Il-ħidma ta' kull persuna tikber fid-dimensjoni tagħha kull darba li ssir b'altruwiżmu. Il-proxxmu jitlob mingħandna attività anki fejn ma narawx li ser nieħdu xi ħaġa materjali lura, dan huwa l-fattur determinanti. 4. Riċentement ġiet f'idejja introduzzjoni ta' Gaetano Salvemini għal-librett ta' Carlo Rosselli "Oggi in Spagna, Domani in Italia". Fiha sibt dawn il-kelmiet miktuba proprju fl-eqqel tal-Gwerra Ċivili Spanjola u qabel il-bidu tat-Tieni Gwerra Mondjali. Żmien ta' inċertezza fejn id-dawl tal-futur demokratiku ma tantx kien fl-aqwa tiegħu. " "Ħsibijet nobbli mimlija b'ispirazzjoni li t-tama hija neċessarja u direttament f'moħħ kull bniedem. 5. Il-bniedem f'sena ġdida jrid ikompli jżomm lilu nnifsu għalhekk jaħdem biex iħares lejn il-futur mingħajr ma jaqta' qablu. Meta wieħed jidħol għal ħaġa b'nofs qalb jew ebda, ma jistax jistenna li sejjer irendi t-tajjeb. Però meta jkun determinat u perseveranti jasal ferm iktar. Irid jimpenja ruħu. Jissogra fl-attività sabiex fl-aħħar tal-ġirja jkun jista' jdur fuqu nnifsu u jgħid li dak kollu li seta' jagħmel wettqu bl-aħjar mod li wieħed jista'. Kif ikompli jgħid Salvemini: " 6. Kull bniedem għandu talenti varji għad-disposizzjoni tiegħu. Però mhux kull persuna tużahom. Hemm min jinxeħet jaħdem kontra kull avversità dejjem għat-telgħa u hemm min jintelaq għall-kurrenti. Hemm din id-diviżjoni bejn dawk li jridu jimxu 'l quddiem u jafu li jistgħu jaslu billi jistinkaw u dawk le. Fil-fatt, iktar ma wieħed jirrifletti, aktar jifhem li l-ħajja fiha dejjem iktar sens jekk tittieħed mil-lenti li hija attività kontinwa. Tagħti minnek innifsek lill-istorja u lid-dinja skond kemm timbarka f'din il-linja azzjoni. Siegħat, jiem, xhur ġodda qegħdin proprju għalhekk għad-disposizzjoni tagħna. Nieħdu ħsieb nużawhom tajjeb. Filwaqt li nawgura s-sena t-tajba lill-qarrejja kollha, nagħlaq billi ngħid li s-sena t-tajba tikber fit-tjubija tagħha aktar ma naħdmu fiha, għall-proxxmu, għall-paċi u l-ġustizzja. *Dan l-artikolu kien deher fl-ahhar tal-2007 fl-Illum.
Il-ħidma umana ssarraf sena tajba*